Mobebʉrʉ Pilatobara Jesús ubigasia.
Soldaorãbara corona jʉ̃kꞌara ʉrʉta pʉrrasidꞌa, mobe burudꞌe joatrʉsidꞌa. Mobe ãnebꞌaribisidꞌa wua granateta.
Mobe mawũãsidꞌa: ¡Kʉa, judíorã Rey! Mobe tachi jirpanesia kĩrãma.
Pilato wakusa ãĩ zepe mawũãsia: Akaudua, mʉãrã wakusa ãĩ webʉrʉa kꞌawuadꞌamarẽã mʉma naʉ̃ bedꞌea ne ẽãta.
Jesús ãĩ webʉdadꞌera corona jʉ̃kꞌara ʉrʉta burudꞌe joatrʉ nʉmasia, ãnebꞌari bꞌasia wua granateta. Maʉ̃ne Pilatobara mawũãsia: ¡Naʉ̃ za bꞌidꞌa!
Jesús ũdubʉdadꞌera sacerdoterã nokꞌorãbara, Daizeze de akʉbadabara nemi jĩgua mawũãsidꞌa: ¡Cruzdꞌe kꞌachibirua! ¡Cruzdꞌe kꞌachibirua! Mawũãnaĩ Pilatobara mawũãsia: Mazhabʉrʉ cruzdꞌe kꞌachiudua. Mʉma naʉ̃ bedꞌea ne ẽã.
Mawũãĩ judíorãbara panaʉ̃ mawũãsidꞌa: Daibara erubꞌea ũrãgꞌata, mawũẽ dai ũrãgꞌaba jara bꞌʉdꞌera beuibara izhikusa Daizeze Warradꞌe bꞌʉdꞌeba.
Mawũãbʉdata Pilatoba ũrĩbʉrʉdꞌera audre perasia.
Mawũẽ izhita nokꞌota bꞌʉ dedꞌa wakusa edꞌa wãsia, mobe Jesúa mawũãsia: ¿Bʉra sãmabema? Mawũãmina Jesúsbara panaʉ̃ ẽbasia.
Mawũẽ Pilatobara mawũãsia: ¿Bʉra mʉãã bedꞌea ẽka? ¿Bʉara kꞌawua ẽka mʉ zarea bꞌʉra bʉ cruzdꞌe kꞌachi beabiita o bʉ ẽnetaita?
Mawũãĩ Jesúsbara panaʉ̃ mawũãsia: Bʉa mʉrã kꞌãrẽ sãwũã ẽbakꞌausia ʉ̃treba kꞌãwũã idaribi ẽbasibʉrʉ. Mawũẽ mʉta bʉ juwuadꞌe chãbꞌaridꞌatrʉ bʉ audre kꞌazhirua barasia.
Mawũãĩ Pilatobara Jesús ẽna krĩñasia. Mawũãmina judíorãbara nemi jĩgua mawũãsidꞌa: Bʉa naʉ̃ta ẽnarã, César bawara bʉra zhibia ẽã. Iabꞌa izhitrʉ reydꞌe bꞌʉra César rey wagꞌau bawara zhi jura.
Pilatobara maʉ̃ta ũrĩpe Jesús ãĩ edepe zhãrã kꞌawua obari maẽ jewedꞌasia dejã mongꞌara douga odꞌa abada maẽ, hebreo bedꞌeadꞌera Gábata abada.
Maʉ̃nerã aribꞌae jirpanasia Egiptodꞌeba ẽzoadꞌata krĩcha fiesta obadadꞌebemata, maʉ̃nerã ʉ̃matipa nʉmasia. Maʉ̃ne Pilatobara judíorãã mawũãsia: ¡Za bꞌidꞌa mazhi Rey!
Mawũãĩ nemi jĩgua mawũãsidꞌa: ¡Beabirua! ¡Beabirua! ¡Cruzdꞌe kꞌachibirua! Mawũãnaĩ Pilatobara mawũãsia: ¿Marã Reyra mʉã cruzdꞌe kꞌachibiidꞌe bꞌʉka? Mawũãĩ sacerdoterã nokꞌorãbara panaʉ̃ mawũãsidꞌa: Daibara rey ãmaña eruduanu ẽã rey César awuarara.
Aramaʉ̃ne Pilatobara Jesús ãzhaa chãbꞌaribʉrʉta soldaorãã chãbꞌarisia cruzdꞌe kꞌachi beadꞌamarẽã. Mawũẽ Jesús edesidꞌa.